SA voor Strafhof gedaagInternasionale Strafhof in Den Haag. Foto: Asser Institute. Suid-Afrikaanse verteenwoordigers moet volgende Vrydag in die Internasionale Strafhof in Den Haag, Nederland, verskyn. Dit is in verband met die regering se versuim om Omar al-Bashir, president van die Soedan, in hegtenis te neem toe hy die Afrika-unie se beraad in Junie 2015 in Johannesburg bygewoon het. ŉ Lasbrief is deur die Strafhof uitgereik vir Al-Bashir se inhegtenisneming. Al-Bashir word van oorlogsmisdade, misdade teen die mensdom en volksmoord aangekla. Volgens die Suider-Afrikaanse Litigasiesentrum (SALC) moet verteenwoordigers van Suid-Afrika op 7 April in die voorverhoorkamers van die Strafhof verskyn om te verduidelik waarom dié hof nie moet beslis téén Suid-Afrika nie. Suid-Afrika het nou ŉ kans om geskrewe en gesproke getuienis in te handig. Maroela Media het vroeër berig die SALC het aangevoer Suid-Afrika, as ŉ ondertekenaar van die Statuut van Rome, wat die Internasionale Strafhof tot stand gebring het, was verplig om Al-Bashir in hegtenis te neem. Die hooggeregshof in Pretoria het verlede maand gelas die regering se kennisgewing om te begin met sy onttrekking aan die Strafhof sonder die parlement se goedkeuring, is ongrondwetlik en ongeldig. Die regering is beveel om dié kennisgewing terug te trek.